Folaat

Füsioloogilised protsessid ja biofunktsioonid

Folaat on vajalik loote normaalseks arenguks ja veel sündimata laste tervise tagamiseks, valkude, rasvade ja süsivesikute ainevahetuseks, närvisüsteemi normaalseks talitlemiseks, DNA, RNA ning biomolekulide sünteesiks, parandamiseks ja kahjustuste ennetamiseks, mis on oluline kasvuprotsessis ja organismi rakkude taastootmiseks (hoiab ära kasvajate teket), paljude geenide ekspressiooni regulatsiooniks, punaste ja valgete vereliblede moodustamiseks – aneemia ärahoidmiseks, peaaju õigeks talitlemiseks, vere kolesteroolisisalduse vähendamiseks ja maksa töö tõhustamiseks.

Folaat

Bioloogiliselt aktiivseid folaadi derivaadid tekivad seedimisel. Toiduainete folaadid erinevad üksteisest polüglutamaatse ahela pikkuse ja glutamiinhapete arvu poolest. Folaadi polüglutamaatseid vorme pole võimalik rakumembraanidest läbi transportida ja seepärast redutseeritakse nad peensoole või jämesoole limaskestades monoglutamaatideks. Levinumad naturaalsed folaadid, mida kasutatakse bioloogilistes reaktsioonides, on tetrahüdofolaat (THF), 10-formüültetrahüdrofolaat, 5,10-metüleentetrahüdrofolaat ja 5-metüültetrahüdrofolaat (5-MTHF). Folaadi polüglutamaatseid vorme talletatakse maksas ja monoglutamaatsed vormid lähevad vereringesse.
Reaktsiooni teostav ensüüm kannab nime folaadi konjugaas (γ-glutamaadi karboksüpeptidaas II) ja seda toodetakse pankreases vastusena folaadi taseme tõusule veres. Redutseerimisel eemaldatakse polüglutamaatsetelt vormidelt glutamiinhapped.
Folaat siseneb rakku aktiivse transpordiga. Membraanitransporti teostavad kolm erinevat transpordisüsteemi: redutseeritud folaadi kandja (inglise keeles reduced folate carrier (RCF)), folaadi retseptorite (FR1 ja FR2 valgud membraanis) läbiviidav endotsütoos ja membraani transport koos PCFT valguga, mis teostab transporti endotsütoosi ajal (vajalik on madal pH vesiikulis). RFC transporter on folaadi suhtes madala afiinsusega ja seob seda ainult madalatel kontsentratsioonidel, näiteks transpordib folaati seljaaju vedelikku. Folaadi retseptorid on kõrge afiinsusega. FR1 valku seostatakse enamasti epiteelkoe rakkudega, näiteks kopsude ja soonpõimiku epiteelrakkudega, ning need valgud aitavad folaadil kesknärvisüsteemi siseneda. FR2 retseptorid arvatakse olevat mesenhümaalset päritolu rakkudes, kaasa arvatud erütrotsüütides. Folaadiretseptorite geeni FOLR1/2 transkriptsioon on võimendatud monoglutamaatsete vormide poolt.

Folaat ja rasedus

Piisav folaadi manustamine enne rasedust ja kohe pärast rasestumist aitab ära hoida paljusid väärarenguid nagu näiteks neuraaltoru defekte (kõige märkimisväärsem sünnidefekt, mida folaathappe puudus tekitab). Neuraaltoru defektid põhjustavad seljaluu, pealuu ja peaaju väärarenguid. Foolhappe manustamisega on võimalik vähendada südamepuudulikkust, kaasasündinud huulelõhe teket, jäsemete väärarenguid ja kuseteede anomaaliaid. Naistele soovitatakse raseduse planeerimisel ja raseduse ajal (eriti esimesel kuul) süüa foolhappega rikastatud toite, võtta toidulisandeid ja tarbida folaadirikkaid toite. Foolhape aitab loodet kaitsta ka juhul, kui ema jääb raseduse ajal haigeks, võtab ravimeid või suitsetab. Ööpäevas 400 mikrogrammi sünteetilise folaadi manustamine toitudest ja toidulisanditest peaks olema piisav.

Folaat ja mõistus

Mõned tõendid seovad folaadipuudust depressiooniga. Uuringud on näidanud, et foolhappe manustamine koos antidepressantidega, täpsemalt selektiivsete serotoniini tagasihaarde inhibiitoritega (SSRI), aitab kaasa depressiooni ravile. Foolhappe manustamine mõjutab noradrenaliini ja serotoniini retseptoreid ajus.
Siinkohal mängib ka suurt rolli homotsüsteiini remetülatsioon metioniiniks. Metioniini aktiveerimisel ATPga saadakse S-adenosüülmetioniin, mis on vajalik kesknärvisüsteemi normaalse töö tagamiseks, kuna metüleerib paljusid vajalikke ühendeid nagu müeliin, DNA ja RNA. Remetülatsioon hoiab ära ka S-adenosüülhomotsüsteiini (SAH) kuhjumist.

Folaadivaegus

Defitsiit tekib alkoholismi ja alatoitluse korral, aga ka fenobarbitaali, oraalsete kontratseptiivide, antikonvulsantide ning leukeemia ravimi metotreksaadi kasutamisel.
Puuduse tunnusteks on keelepõletik, kõhulahtisus, mälu nõrgenemine, kasvupeetus, suunurkade haavandid ja megaloblastiline aneemia.
Folaadipuudusega võivad kaasneda haigused nagu loote neuraaltoru defektid, homotsüsteinuuria, dementsus (Alzheimeri tõbi, Parkinsoni tõbi), depressioon, intelligentsuse langus ja isiksusehäired.
Tema oskuslik/adekvaatne manustamine võib olla ravi ühe komponendina efektiivne alkoholismi, aneemiate, ateroskleroosi, cervical dysplasia, cervical tumors, Cleft palate or cleft lip, Crohni tõve, depressiooni, kõhulahtisuse, gingiviidi, keelepõletiku, glükogeeni salvestushäire tüüp I, hüperhomotsüstineemia, põletikulise soolehaiguse, unetuse, müelopaatia, neuraaltoru defektide, mitteseniilse dementsuse, munasarja pahaloomuliste kasvajate, rahutu jala sündrdoomi, skisofreenia, seborroilise dermatiidi, emaka pahaloomulised kasvajad jpt korral.
Folaadivaegust tehakse kindlaks täisvereanalüüsiga ning plasma B₁₂-vitamiini ja folaadi taseme mõõtmisega. Seerumi folaadi tase alla 3 μg/L või madalam võib tähendada folaadivaegust (RHK-10 kood E53.8). Erütrotsüütide folaaditase esitab kõige täpseimaid tulemusi folaadi leidumise kohta kudedes. Kõrgenenud homotsüsteiini tase veres näitab samuti folaadipuudust, kuid samas mõjutavad neid andmeid ka B₁₂- ja B₆-vitamiini puudus ning geneetika. B₁₂-vitamiin on kaasfaktor homotsüsteiini remetülatsioonis metioniiniks ning B₆-vitamiin on tähtis homotsüsteiini transslufuratsioonil tsüstationiiniks ja tsüsteiiniks. Üks viis, kuidas folaadipuudust eristada B₁₂-vitamiini puudusest, on MMA-test (inglise keeles methylmalonic acid). Normaalne MMA tase tõendab folaadipuudust ja kõrge MMA tase B₁₂-vitamiini vaegust.

Ravi

Folaadivaegust ravitakse foolhappe manustamisega. Tavapärane doos on 400–1000 μg päevas. See ravimeetod on näidanud häid tulemusi kudede taastamisel. Ülekaalus inimestel, kelle BMI on üle 50, ning gluteenitalumatuse korral on folaadipuuduse risk suurem. Ka kobalamiinide (B₁₂-vitamiini) puudus võib viia folaadivaeguseni. Mõlemad tõstavad homotsüsteiini taset, millega kaasnevad kardiovaskulaarsete haiguste teke ja sünnidefektid.

Liigne manustamine

Siin tutvustatakse ravimit või ravimeetodit, kuid kirjutatu pole arstlik nõuanne ning see ei asenda arsti konsultatsiooni. Vikipeedia ei vastuta iseravimise tagajärgede eest.
Ameerika Ühendriikide otsus rikastada toite foolhappega ja foolhappe tarbimine toidulisandina on tõstnud sealsetel elanikel seerumi folaadi taset. Sellel võib olla seos kognitiivsete võimete vähenemisega, madala B₁₂-vitamiini tasemega ning loomulike tappurrakkude ja T-lümfotsüütide efektiivsuse langusega. Samuti tõstab see riski haigestuda rinnavähki.
Paljud uurimused on näidanud, et kõrgenenud folaaditase veres võib tekitada pöördumatuid terviseprobleeme. Postmenopausi eas naistele tehtud uuring näitas, et foolhappe manustamine toidulisandina (vähemalt koguses 400 µg päevas) mõjutas loomulike tappurrakkude ja T-lümfotsüütide aktiivsust. NK-rakkude ülesandeks on muundunud rakkude (näit vähirakud) hävitamine ja osalemine põletiku likvideerimisel. Naistel, kes kasutasid folaadi toidulisandit, langes NK rakkude aktiivsus 25%. Uuritud naistest 78% oli veres metaboliseerimata folaati.
Nii folaat kui ka B₁₂-vitamiin on vajalikud inimese kaitsmiseks aneemia tekke ja intelligentsuse languse eest. 1500 vanemaealise inimesega tehtud uuring B₁₂-vitamiini ja folaadi koosmõju kohta näitas, et madal B₁₂-vitamiini tase normaalse folaadi tasemega (20% grupist) kahekordistab aneemia riski (3,5%-lt 7%-ni). See suurendas ka dementsuse riski 18%-lt 25%-ni. Ühel osal grupist (3,3%), kelle folaadi tase oli tunduvalt suurem foolhappe manustamise tõttu, tõusis aneemia risk 15%-ni ja dementsuse risk 45%-ni.
Mõned hiljutised ulatuslikud kliinilised katsed on näidanud, et foolhappe manustamine suurendab vähiriski. Näiteks kümne aasta jooksul läbiviidud uuring näitas, et 25 000 postmenopausis naisel, kes tarbisid foolhapet, tõusis risk haigestuda rinnavähki 19%. Nendel, kes said folaati nii söögist kui ka toidulisanditest, oli rinnavähki haigestumise risk tõusnud 32%-ni. Neid andmeid tõestab 9 aastat väldanud uuring Rootsis, kus foolhappe rikastamist läbi pole viidud, milles 11 000 inimesel, kes tarbisid folaati päevase normi piires, langes risk nakatuda rinnavähki 40%.
Praeguseks on välja käidud mitu seisukohta, miks foolhappe tarbimine toidulisandina toob endaga kaasa kõrge seerumifolaadi taseme ja sagedase üleiigse foolhappe leidumise organismist.
Esiteks, kuna foolhape kasutab 5-MTHF-ga (bioloogiline vorm) sama rakutranspordi mehhanismi, võib suur foolhappe sisaldus veres konkureerida MTHF-iga, mis on vajalik normaalseks ainevahetuseks. Hiljutine jämesoole ja peensoole epiteelrakkudega tehtud uuring näitas, et folaadiretseptorite ekspressioon langes pärast kontakti foolhappega.
Teiseks, kõrge foolhappe kontsentratsioon võib tõsta 5-MTHF-i sünteesi ja kasutust rakkudes, mis viib rakkudes B₁₂-vitamiini taseme ohtlikult madalale, kuna 5-MTHF kasutab seda homotsüsteiini remetülatsioonil.
Kolmandaks, kuigi folaadi madal tase võib muuta DNA ebastabiilseks ja seega pahaloomuliste kasvajate riski suurendada, võib liiga kõrge folaaditase kiirendada pahaloomuliste rakkude jagunemist. Lisaks vähendab folaadi kõrge kontsentratsioon veel ka NK-rakkude võimekust kasvajarakke tappa.
Neljandaks, kõrge folaadi kontsentratsioon rakus võib tõsta geenide metüleerimist ja vaigistamist. Kui vaigistatakse kasvaja supressorgeene, siis võib sellel olla kartsinogeenne tagajärg.
Palju foolhappe mürgisuse aspekte on veel uurimata.